Veldwagters vas oor renosterstropery | Maroela Media
Drie veldwagters is in hegtenis geneem in verband met 'n vermoede dat hulle betrokke is by renosterstropery in die Krugerwildtuin.
Die drie verdagtes was in die Krokodilbrug-gebied gestasioneer en is tans in aanhouding hangende verdere ondersoek en tot hulle in die hof verskyn.
"Dit is altyd baie hartseer wanneer jou eie personeel betrokke raak by stropery maar ek wil SANParke en die polisie se ondersoekers gelukwens met hul ywerige werk om die lede vas te trek," het Glenn Phillips, die wildtuin se uitvoerende bestuurder, gesê.
"Ons sal nie afgeskrik word nie om te verseker dat ons suksesvol is in die bestryding van stropery in die wildtuin. Diegene wat nog betrokke is of weet wie die betrokkenes is en vir ons inligting wil gee, ek en die uitvoerende hoof van SANParke is bereid om te luister."
Phillips het gesê die inhegtenisnemings was 'n gesamentlike poging deur SANParke-veldwagters, lede van die omgewingsondersoekeenheid, die polisie en die Valke.
Adders…sluit toe en gooi sleutel weg. Wat de hel!!!
Hulle het hulself nie as personeel beskou nie, hulle was ook nie lojaal teenoor hul missie nie. Ek het 'n idee hulle weet nie wat 'n missie is nie, hulle sal ook nie lojaal aan 'n landsvlag wees nie.